b'\n_START_ARTICLE_\nMehanizem z Antikitere\n_START_PARAGRAPH_\nAntikiterski mehanizem (starogr\xc5\xa1ko O \xce\xbc\xce\xb7\xcf\x87\xce\xb1\xce\xbd\xce\xb9\xcf\x83\xce\xbc\xcf\x8c\xcf\x82 \xcf\x84\xcf\x89\xce\xbd \xce\x91\xce\xbd\xcf\x84\xce\xb9\xce\xba\xcf\x85\xce\xb8\xce\xae\xcf\x81\xcf\x89\xce\xbd: O mehanism\xc3\xb3s ton Antikith\xc3\xa9ros) je bil anti\xc4\x8dni mehani\xc4\x8dni analogni ra\xc4\x8dunalnik (kot nasprotje sodobnemu digitalnemu ra\xc4\x8dunalniku). Namenjen je bil izra\xc4\x8dunavanju lege nekaterih nebesnih teles. Tako zapleteni tehnolo\xc5\xa1ki izdelki so se pojavi \xc5\xa1ele tiso\xc4\x8d let kasneje.  _NEWLINE_Mehanizem so stari Grki izdelali med letoma 150 in 100 pr. n. \xc5\xa1t. Po najnovej\xc5\xa1ih dognanjih je bil morda izdelan v Hiparhovi mehani\xc4\x8dni delavnici na otoku Rod, kjer je dolgo \xc4\x8dasa pre\xc5\xbeivel ta, tedaj morda najpomembnej\xc5\xa1i astronom. Po prej\xc5\xa1nji domnevi naj bi mehanizem sestavili na akademiji, ki jo je ustanovil Posidonij na otoku Rodu in je bila v tistem \xc4\x8dasu sredi\xc5\xa1\xc4\x8de astronomije in strojni\xc5\xa1tva. Vendar so novej\xc5\xa1i podatki to ovrgli, saj je bil mehanizem izdelan kak\xc5\xa1nega pol stoletja pred Posidonijevim \xc4\x8dasom.\n_START_SECTION_\nOdkritje\n_START_PARAGRAPH_\nMehanizem je bil 17. maja 1902 odkrit na gr\xc5\xa1kem otoku Antikitera. V globini 42 metrov je gr\xc5\xa1ki potaplja\xc4\x8d Elias Stadiatos odkril razbitine anti\xc4\x8dne ladje. Arheolog Valerios Stais je odkril, da je med razbitinami mehanizem. Naprava je presenetljivo tanka, visoka je 33\xc2\xa0cm, \xc5\xa1iroka 17\xc2\xa0cm in dolga 9\xc2\xa0cm. Mehanizem je narejen iz brona in pritrjen v lesen okvir. Vanj je bilo vklesano besedilo, dolgo pribli\xc5\xbeno 2000 \xc4\x8drk, ki so vse \xc5\xbee de\xc5\xa1ifrirane. Podroben opis bo predvidoma objavljen v letu 2007. Rekunstrukcija mehanizma je razstavljena v zbirki bronastih predmetov v Gr\xc5\xa1kem narodnem arheolo\xc5\xa1kem muzeju.'